নতুন বছরে নতুন পরিকল্পনা পুরীর পাণ্ডাদের নিয়ে। প্রতি দিন হাজার হাজার দর্শনার্থী পুরীর জগন্নাথ মন্দিরে দর্শনে যান। তাঁদের অনেকেরই অভিজ্ঞতা সুখকর হয় না। সেই ব্যবস্থা পাল্টে দিতেই উদ্যোগী হয়েছে পুরীর মন্দির কর্তৃপক্ষ। 
পুরীর পাণ্ডাদের এবার ঘোরানো হবে দেশের বিভিন্ন বিখ্যাত মন্দিরে মন্দিরে। সেখানে গিয়ে তাঁরা শিখবেন কী ভাবে পরিষ্কার রাখতে হয় মন্দির চত্বর আর কেমন ব্যবহার করতে হয় ভক্তদের সঙ্গে।
এই শীতেই শুরু হবে পাণ্ডাদের শিক্ষামূলক ভ্রমণ। ঠিক কোন কোন মন্দিরে তাঁদের নিয়ে যাওয়া হবে তাও চূড়ান্ত হয়ে যাবে কয়েকদিনের মধ্যেই। 
দক্ষিণার দাবি নিয়ে পাণ্ডারা যেভাবে দর্শনার্থীদের উপর চড়াও হন, তা নিয়ে ক্ষুব্ধ অনেক ভক্তই। তাঁদের অভিযোগ পাওয়ার পরেই এই শিক্ষামূলক ভ্রমণের চিন্তাভাবনা শুরু করে মন্দির কর্তৃপক্ষ।
‘‘আমরা ৬০ জন সেবায়তকে নিয়ে দেশের বিভিন্ন ধর্মীয় স্থানে ঘুরব। বৈষ্ণোদেবী মন্দির, অমৃতসরের স্বর্ণমন্দির, তিরুপতি বালাজি ও কেরলের পদ্মনাভস্বামী মন্দিরের মতো জায়গায় নিয়ে যাওয়া হবে তাঁদের,’’ সংবাদসংস্থা পিটিআই-কে জানিয়েছেন মন্দিরের এক উচ্চপদস্থ কর্তা।
পুরীর মন্দিরে ১২০ ধরনের সেবক বা পাণ্ডা রয়েছেন, যাঁদের নির্দিষ্ট কাজের দায়িত্ব দেওয়া রয়েছে। ২০১৫ সালের জনগণনা অনুযায়ী, পুরীতে প্রায় ১২০০ পাণ্ডাদের পরিবার রয়েছে। পাণ্ডার সংখ্যা প্রায় ৮ হাজার। 

এই বিষয়ে অন্যান্য খবর

রথযাত্রা সম্পর্কে ৫টি আশ্চর্য তথ্য, যা আজ অনেকেই মনে রাখেন না
পুরীতে পুজো দিতে বাধা মমতাকে! জানুন, জগন্নাথ মন্দিরে ঢোকার নিয়ম কী


মন্দিরের প্রাক্তন মুখ্য প্রশাসক সুরেশচন্দ্র মহাপাত্রের কথায়, ‘‘এঁদের মধ্যে অনেকেই পুরীর বাইরে কখনও যাননি। তাঁদের অভিজ্ঞতা মন্দির চত্বরেই সীমাবদ্ধ। পরিচ্ছন্নতা ও ভক্তদের প্রতি তাঁদের আচার-আচরণ খুবই খারাপ।’’
সুরেশ মুখ্য প্রশাসক থাকাকালীন ২০০৬ থেকে ২০০৮ সালের মধ্যে এই ধরনের ভ্রমণের ব্যবস্থা করা হয়েছিল পাণ্ডাদের জন্য। মন্দির কমিটিই সব খরচ বহন করেছিল। 
‘‘আমরা এই অনুভব যাত্রার আয়োজন করেছিলাম, কারণ আমরা পাণ্ডাদের অন্য বড় মন্দির ও গুরুদ্বার দেখাতে চেয়েছিলাম। তাঁদের অভিজ্ঞতা লিখে রাখার জন্য নোটবুকও দেওয়া হয়েছিল প্রত্যেককে,’’ বলছেন সুরেশচন্দ্র মহাপাত্র।
তখন অমৃতসরের স্বর্ণমন্দিরে গিয়ে আপ্লুত হয়ে পড়েন পাণ্ডারা। তিরুপতি মন্দিরের রান্নাঘরে গিয়ে তাঁরা দেখে এসেছিলেন কী ভাবে পরিষ্কার রাখা হয় রান্নার জায়গা। এধরনের মন্দির-দর্শনে লাভ হয়েছিল সেবার। 
এবারের যাত্রায় কী লাভ হয় তা দেখার জন্য অপেক্ষা করতে হবে আরও কিছুদিন।